Man in Kaapstad met buiteband verbrand - Maroela Media
Die verkoolde liggaam van 'n onbekende man is Maandag in die vroeë oggendure in Kaapstad gevind.
Kaptein Frederick van Wyk, 'n polisiewoordvoerder, het Dinsdag gesê die polisie is omstreeks 02:00 na 'n toneel oorkant die Chris Hani-treinstasie in die Nkanini informele nedersetting ontbied nadat 'n voetganger op die liggaam afgekom het.
"Drade van 'n buiteband is op die toneel gevind wat daarop dui dat die man dood is as gevolg van 'n buiteband wat aan die brand gesteek is," het Van Wyk gesê.
Die motief vir die moord is in die stadium nie bekend nie. Niemand is nog in verband met die voorval in hegtenis geneem nie. Die polisie versoek enigiemand met inligting oor die voorval om hulle te skakel by 10111.